b'\n_START_ARTICLE_\nProstaglandin\n_START_PARAGRAPH_\nProstaglandini so skupina fiziolo\xc5\xa1ko prisotnih molekul, ki spadajo med tkivne hormone. Gre za ve\xc4\x8dkrat nenasi\xc4\x8dene ma\xc5\xa1\xc4\x8dobne kisline z dvajsetimi ogljikovimi atomi ter v strukturi vsebujejo pet\xc4\x8dlenski obro\xc4\x8d. V telesu se sintetizirajo iz arahidonske kisline. Z ozirom na njihovo kemijsko zgradbo jih \xc5\xa1tejemo med eikozanoide. _NEWLINE_Osnovno ogrodje molekule je prostanska kislina, ki je karboksilna kislina z 20 ogljikovimi atomi. Lo\xc4\x8dimo ve\xc4\x8d vrst prostaglandinov, ki se med seboj lo\xc4\x8dijo glede ne oksidacijsko stopnjo 9. in 11. atoma ogljika (glede na ti dve mesti so lahko ketoni, dioli, ketoli, ...).\n_START_SECTION_\nZgodovina in ime\n_START_PARAGRAPH_\nIme prostaglandin izvira iz prostate.  Ko sta \xc5\xa1vedski fiziolog  Ulf von Euler in M.W. Goldblattleta 1935 prostaglandine prvi\xc4\x8d izolirala  iz semenske teko\xc4\x8dine sta bila mnenja, da so prostaglandini izlo\xc4\x8dki prostate (dejansko prostaglandine proizvaja semenjak. Kasneje so odkrili da tudi mnoga druga tkiva shranjujejo prostaglandine in da imajo le-ti veliko razli\xc4\x8dnih funkcij.Prvo celotno sintezo prostaglandina F2\xce\xb1 in prostaglandina E2 je leta 1969 odkril E.J.Corey._NEWLINE_Leta 1971 so ugotovili, da aspirin in  njemu podobna zdravila zavirajo sintezo prostaglandinov. Biokemiki Sune Bergstr\xc3\xb6m K., Bengt I. Samuelsson in John R. Vane so za to odkritje leta 1982 prejeli Nobelovo nagrado za fiziologijo in medicino.\n_START_SECTION_\nSpro\xc5\xa1\xc4\x8danje prostaglandinov iz celic\n_START_PARAGRAPH_\nDokler niso odkrili transporterja prostaglandinov(PGT, SLCO2A1), ki uravnava celi\xc4\x8dno koncentracijo prostaglandinov, so domnevali da prostaglandini zapustijo celice s pasivno difuzijo zaradi njihove velike lipofilnosti.\n_START_SECTION_\nU\xc4\x8dinki\n_START_PARAGRAPH_\nProstaglandini vplivajo na sisteme sekundarnih obve\xc5\xa1\xc4\x8devalcev. Imajo zelo raznolike u\xc4\x8dinke. Klju\xc4\x8dni encim sinteze prostaglandinov iz arahidonske kisline je ciklooksigenaza. Mnoga zdravila inhibirajo ta encim (na primer aspirin). Inhibicija encima in zaviranje sinteze prostaglandinov je razlog u\xc4\x8dinka teh zdravil; protibole\xc4\x8dinskega in protivnetnega delovanja ter zni\xc5\xbeevanja telesne temperature in zaviranja strjevanja krvi. Tudi kortizol zavira sintezo prostaglandinov, s tem da inhibira fosfolipazo A2, ki katalizira spro\xc5\xa1\xc4\x8danje arahidonske kisline iz fosfolipidov. Prostaglandini 1,2 imajo pomembno funkcijo pri prepre\xc4\x8devanju nastajanja krvnih strdkov, dobro u\xc4\x8dinkujejo na napetost \xc5\xbeilne stene, zni\xc5\xbeujejo krvni tlak, urejajo ravnovesje vode v telesu, bla\xc5\xbeijo vnetja in bole\xc4\x8dine, izbolj\xc5\xa1ajo delovanje \xc5\xbeiv\xc4\x8devja in imunskega sistema, izbolj\xc5\xa1ujejo u\xc4\x8dinek inzulina in s tem urejajo raven sladkorja v krvi. Prostaglandini 3 pomembno vplivajo na delovanje mo\xc5\xbeganov, ve\xc4\x8dajo sposobnost u\xc4\x8denja in koordinacije, izbolj\xc5\xa1ujejo razpolo\xc5\xbeenje in vid ter nadzirajo raven holesterola in trigliceridov v krvi.\n_START_SECTION_\nInhibitorji ciklooksigenaze\n_START_PARAGRAPH_\nRazdelimo jih na klasi\xc4\x8dne NSAID (nesteroidne protivnetne u\xc4\x8dinkovine)- inhibitorji COX1, COX2 in COX3 ter inhibitorje COX2 - koksibi. Uporabljajo se pri bole\xc4\x8dinah in povi\xc5\xa1ani telesni temperaturi. Inhibicija cikloosigenaze z zdravili je ireverzibilna, kar pomeni, da encim ostane do njegove razgradnje neaktiven._NEWLINE_Uporabljajo se tudi za red\xc4\x8denje krvi (samo aspirin).'